השר יריב לוין פגש את ד"ר אביעד בקשי, ראש המחלקה המשפטית בפורום, פעמיים ביממות לפני הצגת המהפכה המשפטית ופעמיים נוספות בסמיכות לאחר הצגתה, בין היתר בנושא "התייחסות להערות שנשמעו מהציבור". הפרטים על מועדי ונושאי הפגישות נחשפים לראשונה במענה לבקשת חוק חופש המידע של "שקוף"
ב-4 בינואר 2023 בשעות הערב, שישה ימים מהשבעתו לתפקיד שר המשפטים, הכריז השר יריב לוין על קידומה של רפורמה במערכת המשפט בישראל, שבמסגרתה הוא עתיד לקדם כמה חוקים שמטרתם: שינוי הרכב הוועדה לבחירת שופטים, חקיקת "פסקת התגברות" ברוב של 61 ח"כים, הגבלת סמכויות העליון בפסילת חוקים רק ברוב של 12 מתוך 15 שופטים, ביטול אפשרות השימוש בעילת הסבירות, והפיכת היועמ"שים במשרדי הממשלה למשרות אמון של השר.  תוכנית השר לוין הייתה האות לתחילת המהלכים שהובילו למחאה הציבורית הגדולה והמתמשכת בתולדות המדינה. לראשונה אנו מפרסמים כאן את כרוניקת ההתערבות הנקודתית והישירה של פורום קהלת בגיבוש הצעות השר לוין. במענה לבקשת חוק חופש המידע של "שקוף", משרד המשפטים חשף פרטים של חמש פגישות שהתקיימו בין שר המשפטים וד"ר אביעד בקשי, ראש המחלקה המשפטית בפורום קהלת, לפני ואחרי הצגת הרפורמה.  השר לוין הושבע לתפקידו ביום ה – 29 בדצמבר 2023. כבר ביום שני לאחר מכן, 2 בינואר 2023, נפגש לוין עם ד"ר בקשי. הפגישה הפרונטלית התקיימה בשעה 21:00 במשכן הכנסת ונושא הפגישה: "גיבוש הצעות החוק הנוגעות ברפורמה המשפטית". יומיים לאחר מכן מציג השר לוין בשעות הערב את הרפורמה לציבור, כאשר בשעה 15:00 הוא נפגש שוב פרונטלית בכנסת עם בקשי בנושא גיבוש הצעות החוק הנוגעות לרפורמה.  עוד שתי פגישות בין השניים התקיימו ב-9 בינואר בשעה 19:00, פגישה פרונטלית נוספת בכנסת, כשהפעם הנושא הוא "התייחסות להערות שנשמעו מהציבור לאחר הצגת הרפורמה ובאופן הצגת ההתייחסויות", ובאותו נושא התקיימה פגישה נוספות כעבור יומיים, ב-11 בינואר, הפעם בפגישת זום, כאשר לא קיים תיעוד שעת הפגישה.  פגישה נוספת התקיימה בין שר המשפטים ובקשי ב-24 בינואר בשעה 22:00 בלילה אולם הפעם במשרד האוצר, בפורום מרובה משתתפים. לאור שהפגישה התקיימה במשרד האוצר, משרד המשפטים סרב לחשוף פרטים לגביו והפנה אותנו בנושא למשרד האוצר.  ד"ר בקשי, מרצה למשפטים, נבחר לשמש חבר בצוות המשא ומתן על המהפכה המשפטית אצל נשיא המדינה מטעם הקואליציה. לפי אתר פורום קהלת, מחקריו של ד"ר בקשי בתחומי המשפט הציבורי מתמקדים בנושאים הנוגעים לזהותה של ישראל כמדינת לאום דמוקרטית ובנושאים הנוגעים להפרדת רשויות. לצד עבודתו בפורום קהלת, ד"ר בקשי מרצה למשפט חוקתי ומינהלי בקריה האקדמית אונו ובאוניברסיטת בר אילן.  תגובת פורום קהלת: פורום קהלת עוסק מזה עשור ברפורמה נדרשת במערכת המשפט, שעל נחיצותה מסכימים רוב מוחלט מהציבור הישראלי. במהלך כל השנים עמדנו בקשר עם נבחרי ציבור מכל קצות המפה הפוליטית לקידומה ואף פרסמנו ניירות מדיניות וערכנו כנסים פומביים גדולים בהם לקחו חלק נבחרי ציבור ומומחים מכל המנעד הפוליטי ומגוון הדעות. בפורום קהלת נמשיך לקדם שינויים נדרשים בשלל נושאים, כגון במערכת המס, תכנון ובנייה, רגולציה, ביטחון אישי, מעמדה של ישראל בעולם ועוד. 